## Célok, küldetés

A Társaság célja, hogy a tulajdonos Önkormányzat elvárásainak maradéktalanul megfeleljen, eleget tegyen az elvárt közművelődési feladatoknak, ugyanakkor az Aranytíz Kultúrház és a Széphárom Közösségi Tér adottságait kihasználva álljon helyt a haszonelvű gazdasági életben is.

A Társaság küldetésének tekinti, hogy főként a helyi lakosság széles rétegének nyújtson magas színvonalú kulturális szolgáltatást - a kultúra, a közösségi művelődés, a kulturált társas együttlét lehetőségét. Tevékenyen részt vegyen a közösségi kulturális hagyományok fenntartásában, a művelődésre szerveződő közösségek tevékenységének és a lakossági művészeti kezdeményezések támogatásában; művészeti értékek létrehozásában és megőrzésében.

Célunk, hogy programjainkon keresztül hozzájáruljunk a lokális kötődés kialakításához, erősítéséhez.

Kiemelten fontos feladat a szakmai munka, technikai felszereltség folyamatos fejlesztése, a folyamatos karbantartás, felújítás, állagmegóvás. Kitűzött célunk az épületek állagának megőrzése, és a folyamatos, biztonságos üzemeltetés.

**Általános kulturális koncepció**

Kulturális koncepciónk szerint a kultúra a társadalom fejlődésének elengedhetetlen eleme, fontos erőforrása, mely hosszú távon mutatja eredményeit, és igazolja az ágazatba fektetett erőforrások létjogosultságát. Hunyadi Zsuzsa szociológus írja, „… a kultúra ma nem következménye, hanem oka annak, hogy az ember mit ér el, mit tud elérni maga és közössége számára.”

A kultúrház, az iskolarendszeren kívüli kulturált művelődést segíti szakemberek segítségével, feladata a közösségek építése, a szabadidő eltöltésére irányuló tevékenységek biztosítása, melyek lehetnek spontánok és szervezettek és nyitottak mindenki számára.

A generációkon átívelő kulturális örökségre helyezzük a hangsúlyt, mely az emberek mindennapjaiban, önkifejezési törekvéseiben kapnak létjogosultságot, s mely jól megfér a kortárs szellemiséggel, a modern törekvésekkel egyaránt.

A hagyományőrző kultúra ápolása alapfeladataink közé tartozik, hiszen a nemzedékről nemzedékre hagyományozódó kultúra olyan alapértéke és öröksége a XXI. századi Magyarországnak, melyből a különböző generációnak is részesülniük kell.

A kultúra egészére nyitott, a kulturális tradíciókat fundamentumként értelmező, de az alkotó újdonságoknak helyet adó, a kultúrát erőforrásként kezelő irányvonalat képviseljük.

A kultúrházak programkínálata általában a környezetében domináns társadalmi csoportok szükségleteit elégíti ki. A művelődési szakemberek dolga, hogy olyan körülményeket alakítsanak ki, olyan programokat szervezzenek, amelyek lehetővé teszik az egyén és a közösség Alkotmányban biztosított művelődéshez való jogának érvényesülését, fejlődését.

Átfogó célunk, hogy a lakosság széles rétegének nyújtsuk a kultúra, a közösségi művelődés, a kulturált társas együttlét lehetőségét, az egyének és közösségek cselekvési lehetőségeihez szükséges feltételeket.